送裴光世赴舉
作者：强至
朝代：宋

paragraphs: 光世出門頭懶回，身將西去犯斗魁。
風雲自繫鵬鵠健，里道正爲驊騮開。
憶初鄉賦選主司，數州側腦聽外臺。
一朝吾鄉騰薦口，姓名喜得丁與裴。
筆摇試席動千指，匠精反愧木盡材。
六人既拔里中傑，黑白自可消怨猜。
君名稍稍近人底，豈是天意激後來。
主司南宮頃第一，又嘗禮部預揀才。
頗傷辭律變新進，怪僻一鼓波遂頹。
既而移書六人者，歷數文弊有可哀。
且言文章貴體要，試格尤要合準裁。
六人既拜主司教，青雲捷路知力推。
方今最曰場屋公，實藝可進那用媒。
君胸二紀富珍藴，每向紙上揮瓊瑰。
掛名省壁定顯赫，續取科第仍崔嵬。
明年躍馬游街塵，請君飲乾臨別杯。